b'\n_START_ARTICLE_\nVelika nagrada Brazilije 2006\n_START_SECTION_\nPred dirko\n_START_PARAGRAPH_\nPo okvari motorja na dirkalniku Michaela Schumacherja in zmagi Fernanda Alonsa na prehodni dirki za Veliko nagrado Japonske, je imel Alonso deset to\xc4\x8dk prednosti pred Schumacherjem v prvenstvu in je tako potreboval le \xc5\xa1e eno to\xc4\x8dko za zagotovitev naslova. Schumacher bi naslov osvojil le ob svoji zmago in odstopu Alonsa zaradi zmage ve\xc4\x8d ob izena\xc4\x8denem se\xc5\xa1tevku to\xc4\x8dk. Felipe Massa je pred dirko dr\xc5\xbeal tretje mesto v prvenstvu le to\xc4\x8dko pred Giancarlom Fisichello, ki je imel devet to\xc4\x8dk prednosti pred Kimijem R\xc3\xa4ikk\xc3\xb6nenom. \xc5\xa0esto mesto v prvenstvu pa je imel Jenson Button \xc5\xbee zagotovljeno saj je imel enajst to\xc4\x8dk zaostanka za R\xc3\xa4ikk\xc3\xb6nenom in 22 to\xc4\x8dk prednosti pred mo\xc5\xa1tvenem kolego pri Hondi, Rubensom Barrichellom._NEWLINE_V konstruktorskem prvenstvu je Renault vodil pred Ferrarijem za devet to\xc4\x8dk, tako da je potreboval Renault za zagotovitev naslova deset to\xc4\x8dk. Tretje uvr\xc5\xa1\xc4\x8deni McLaren je \xc5\xbee imel to mesto zagotovljeno, saj je imel 81 to\xc4\x8dk zaostanka za Ferrarijem in 27 to\xc4\x8dk prednosti pred \xc4\x8detrto Hondo. Nato sta sledila BMW Sauber in Toyota, ki ju je v boju za peto mesto lo\xc4\x8dila le ena to\xc4\x8dka, Red Bull Racing pa se s 19 to\xc4\x8dkami zaostanka za Toyoto v ta dvoboj ni mogel ve\xc4\x8d vme\xc5\xa1ati.\n_START_SECTION_\nKvalifikacije\n_START_PARAGRAPH_\nV zadnjem delu kvalifikacij je \xc5\xbee v prvem krogu Michael Schumacher mo\xc4\x8dno upo\xc4\x8dasnil in zapeljal nazaj v bokse. Zaradi okvare na dovodu goriva v odlo\xc4\x8dilnem delu kvalifikacij sploh ni vozil, tako da je ostal brez \xc4\x8dasa in moral \xc5\xa1tartati z desetega mesta. Najbolj\xc5\xa1i \xc5\xa1tartni polo\xc5\xbeaj je osvojil njegov mo\xc5\xa1tveni kolega, Felipe Massa, drugo \xc5\xa1tartno mesto Kimi R\xc3\xa4ikk\xc3\xb6nen, nato pa so se do petega mesta zvrstili \xc5\xa1e Jarno Trulli, Fernando Alonso in Rubens Barrichello.\n_START_SECTION_\n\xc5\xa0tart\n_START_PARAGRAPH_\nNa \xc5\xa1tartu je Felipe Massa ostal na prvem mestu pred Kimijem R\xc3\xa4ikk\xc3\xb6nenom in Jarnom Trullijem. Fernando Alonso je kljub napadu Rubensa Barrichella po zunanji strani prvega ovinka zadr\xc5\xbeal \xc4\x8detrto mesto. Michael Schumacher je dobro \xc5\xa1tartal, toda v prvem ovinku je moral popustiti in spustiti oba BMW Sauberja, da se je izognil tr\xc4\x8denju. V \xc4\x8detrtem ovinku mu je uspelo prehiteti oba BMWja, ki ju je oviral Robert Kubica pri prehitevanju svojega mo\xc5\xa1tvenega kolega, Nicka Heidfelda, na \xc5\xa1tartno-ciljni ravnini. V ozadju sta v \xc4\x8detrtem ovinku med sabo tr\xc4\x8dila oba Williams-Coswortha, Nico Rosberg je zadel zadnji del dirkalnika Marka Webbera. Tr\xc4\x8denje je mo\xc4\x8dno po\xc5\xa1kodovalo oba dirkalnika, tako da je moral Webber, ki je ostal brez zadnjega krilca, ob koncu kroga odstopiti. Rosberg pa je na vhodu na \xc5\xa1tartno-ciljno ravnino mo\xc4\x8dno tr\xc4\x8dil v ogradi. Sicer jo je odnesel brez po\xc5\xa1kodb, toda zaradi nevarnih karbonskih delcev na stezi je moral posredovati varnostni avto, da bi stezo lahko o\xc4\x8distili. Pred varnostnim avtomobilom je Michael Schumacher pridobil \xc5\xa1e dve mesti s prehitevanjem svojega brata po zunanji strani na \xc5\xa1tartno-ciljni ravnini in Barrichella, ki ga je \xc5\xbee prej prehitel tudi Giancarlo Fisichella.\n_START_SECTION_\nVarnostni avto\n_START_PARAGRAPH_\nZa varnostnim avtom ob koncu drugega kroga so se zvrstili Massa, R\xc3\xa4ikk\xc3\xb6nen, Trulli, Alonso, Fisichella in Michael Schumacher, ki sta oba pridobila kar nekaj mest. Deseterico so zaklju\xc4\x8devali Barrichello, Ralf Schumacher, Kubica in Button, ki je prehitel Heidfelda in Pedra de la Roso.\n_START_SECTION_\nLete\xc4\x8di \xc5\xa1tart\n_START_PARAGRAPH_\nDirka se je nadaljevala z lete\xc4\x8dim \xc5\xa1tartom v \xc5\xa1estem krogu, ko je Button napadel Kubica po notranji strani in \xc5\xa1tartno-ciljno \xc4\x8drto sta pre\xc4\x8dkala z razliko le 36 tiso\xc4\x8dink sekunde. Michael Schumacher je takoj napadel Renault Fisichelle, ki je moral \xc5\xa1\xc4\x8dititi notranjo linijo v \xc4\x8detrtem in petem ovinku. V naslednjem krogu je Button prehitel Ralfa Schumacherje in se prebil na osmo mesto, medtem pa se je Massa oddaljeval od konkurentov. Njegov mo\xc5\xa1tveni kolega, Schumacher, je \xc5\xa1e napadal Fisichelli in na \xc5\xa1tartno-ciljni ravnini mu je prehitevanje uspelo, toda Fisichella ga je ob vstopu v prvi ovinek rahlo zadel s svojim sprednjim krilcem v zadnjo levo pnevmatiko. Schumacherja je za\xc4\x8delo mo\xc4\x8dno zana\xc5\xa1ati, saj je pnevmatika za\xc4\x8dela spu\xc5\xa1\xc4\x8dati zrak, tako da je moral mo\xc4\x8dno upo\xc4\x8dasniti, da ni po\xc5\xa1kodoval plati\xc5\xa1\xc4\x8da. Ob tem so ga prehiteli prav vsi dirka\xc4\x8di, saj je moral do boksov prevoziti skoraj cel krog. Menjava vseh \xc5\xa1tirih koles in dolivanje je trajalo enajst sekund, nato pa je zapeljal nazaj na stezo tik pred Masso, tako da je za njim zaostajal skoraj za krog._NEWLINE_Oba Ferrarija sta za\xc4\x8dela nizati najhitrej\xc5\xa1e kroge, Massa je pove\xc4\x8deval prednost v sekundah, medtem pa sta morala oba dirka\xc4\x8da Toyote, Ralf Schumacher in Jarno Trulli, odstopiti. To je pomenilo, da je bil vrstni red v enajstem krogu: 1. Massa, 2. R\xc3\xa4ikk\xc3\xb6nen, 3. Alonso, 4. Fisichella, 5. Barichello, 6. Button, 7. Kubica, 8. de la Rosa, 9. Heidfeld, 10. Scott Speed, 11. Vitantonio Liuzzi, 12. David Coulthard, 13. Takuma Sato, 14. Christijan Albers, 15. Sakon Yamamoto, 16. Robert Doornbos, 17. Tiago Monteiro in 18. oziroma zadnji Michael Schumacher s Ferrarijem._NEWLINE_Dirka se je zdaj nekoliko umirila, Ferrarija sta bila \xc5\xa1e vedno najhitrej\xc5\xa1a, Alonso pa se je pribli\xc5\xbeal McLarnu R\xc3\xa4ikk\xc3\xb6nena na dve sekundi. Coulthardov Red Bull-Ferrari je v 14. krogu zaradi mehanskih te\xc5\xbeav moral odstopiti. Prvi na\xc4\x8drtovani postanki so se za\xc4\x8deli v 21. krogu, ki so zapeljali v bokse R\xc3\xa4ikk\xc3\xb6nen, Fisichella in Barrichello. Fisichellov postanek je bil nekoliko po\xc4\x8dasnej\xc5\xa1i od Barrichellovega, tako da bi oba skoraj tr\xc4\x8dila na izhodu iz boksov, Fisichelli pa je le uspelo zadr\xc5\xbeati mesto. Na stezo so se vrnili na 7., 8. in 9. mesto, tik za de la Roso in Heidfeldom, ki je bil v ovinkih hitrej\xc5\xa1i, toda na ravnini ni imel dovolj hitrosti, da bi ob\xc5\xa1el McLarna. Massa se je svojemu mo\xc5\xa1tvenemu kolegu pribli\xc5\xbeal le na nekaj sekund, ko je postavil najhitrej\xc5\xa1i krog 1:12,8, tik preden je v 23. krogu, ko je imel 15 sekund prednosti pred Alonsom, zapeljal v bokse. Massa je stal v boksih osem sekund, nato pa zapeljal nazaj na stezo na tretje mesto za Buttna, ki se je prebil na drugo mesto, kljub temu da je \xc5\xa1tartal s 14. \xc5\xa1tartnega mesta. Toda Button je zapeljal na postanek \xc5\xbee krog kasneje, trajal je 7.9 sekund, vrnil pa se je na 7. mesto pred Fisichello in Barrichella. Alonso je opravil postanek krog kasneje in se vrnil na stezo tik pred R\xc3\xa4ikk\xc3\xb6nenom, toda oba sta bila za de la Roso in Heidfeldom. Kubica je z drugega mesta zapeljal v bokse v 26. krogu in se vrnil na stezo kot 9., \xc5\xa1e krog kasneje pa je postanek opravil njegov mo\xc5\xa1tveni kolega, ki pa je zaostal \xc5\xa1e za obema Toro Rossoma. Med tem je Button na koncu \xc5\xa1tartno-ciljne ravnine s poznim zaviranjem uspel prehiteti R\xc3\xa4ikk\xc3\xb6nenena. Massa je imel \xc5\xbee 17 sekund prednosti pred de la Roso, ki je opravil postanek v boksih \xc5\xa1ele osem krogov kasneje. Sledili so Alonso, Button in R\xc3\xa4ikk\xc3\xb6nen z majhno prednostjo pred Fisichello in Barrichellom.\n_START_SECTION_\nLov Michaela Schumacherja\n_START_PARAGRAPH_\nMichael Schumacher je po postankih Agurijev napredoval na 13. mesto, v 31. krogu je prehitel Doornbosa in se pribli\xc5\xbeal Liuzziju, ki je bil pred tem udele\xc5\xbeen v rahlo tr\xc4\x8denje z Heidfeldom, ko ga je ta prehiteval v prvem ovinku. BMW je pri tem utr\xc5\xa1el manj\xc5\xa1o \xc5\xa1kodo na sprednjem krilcu, toda lahko je nadaljeval. Liuzzi je moral na postanek v boksih in Schumacher je bil \xc5\xbee 11., le tri sekunde za Heidfeldom. V 33. krogu sta oba pridobila mesto ob postanku Scotta Speeda v boksih. Med tem pa je imel Massa \xc5\xbee 23 sekund prednosti pred de la Rosa, Alonsom, Buttnom in R\xc3\xa4ikk\xc3\xb6nenom, ki so bili \xc5\xa1e vedno zelo skupaj. De la Rosa je v 35. krogu zapeljal v bokse na postanek, ki je trajal 10.8 sekund, nato pa se vrnil na stezo tik za Schumacherja, ki je krog kasneje z lahkoto prehitel \xc5\xa1e Heidfelda. Nato je \xc5\xbee z razmeroma prazno posodo za gorivo postavil dva najhitrej\xc5\xa1a kroga (1:12.8 in 1:12.4) in se pribli\xc5\xbeal Kubici na osmem mestu. Heidfeld je moral v 38. krogu ponovno v bokse, da so mu zamenjali prednje krilce in padel je izven mest, ki prina\xc5\xa1ajo to\xc4\x8dke. Krog kasneje je Schumacher prehitel Kubico v prvem ovinku, toda nato je v 9. ovinku nenadoma upo\xc4\x8dasnil in Kubica ga je prehitel nazaj. Toda Schumacher je \xc5\xbee v naslednjem krogu na \xc5\xa1tartno-ciljni ravnin ponovno uspel priti mimo Poljaka. Schumacher se je pribli\xc5\xbeeval \xc5\xa1esto uvr\xc5\xa1\xc4\x8denemu Barrichellu z ve\xc4\x8d kot sekundo na krog, ko so se pribli\xc5\xbeevali drugi in zadnji postanki vodilnih dirka\xc4\x8dev._NEWLINE_Barrichello je zapeljal prvi v boske v 46. krogu, krog kasneje pa \xc5\xa1e Schumacher, ki je bil pred tem na stezi \xc5\xbee 36 krogov po prvem nena\xc4\x8drtovano zgodnjem postanku. Vrnil se je med Barrichella in de la Roso, ki je \xc5\xbee opravil svoj edini postanek. Fisichella je zapeljal v bokse v 49. krogu (7.2s), medtem pa je Schumacher z novimi pnevmatikami postavil najhitrej\xc5\xa1i krog (1:12.3) in se mo\xc4\x8dno pribli\xc5\xbeaj biv\xc5\xa1emu mo\xc5\xa1tvenemu kolegu, Barrichellu. Krog kasneje je v bokse zavil Button (7.3s), medtem pa je Schumacher z lahkoto ob\xc5\xa1el \xc5\xa1e Barrichella po notranji strani na \xc5\xa1tartno-ciljni ravnini. R\xc3\xa4ikk\xc3\xb6nen je bil naslednji v boksih, vrnil pa se je na \xc4\x8detrto mesto, tik za Buttnom. Massa je opravil postanek v 52. krogu, toda vrnil se je mesto pred Alonsa, ki je zadr\xc5\xbeal drugo mesto tudi po svojem postanku dva kroga kasneje (6.8s).\n_START_SECTION_\nM. Schumacher vs. Fisichella\n_START_PARAGRAPH_\nSchumacher je za\xc4\x8del ogro\xc5\xbeati drugega dirka\xc4\x8da Renaulta, Fisichello, kar bi lahko bilo pomembno za konstruktorski naslov. \xc4\x8ce bi Ferrarijema uspela dvojna zmaga, Renaulta pa bi bila 3. in 6., bi bili mo\xc5\xa1tvi izena\xc4\x8deni, toda zaradi ve\xc4\x8d zmag bi naslov osvojili Italijani. 15 krogov pred koncem je bil Schumacher le pol sekunde za Fisichello, R\xc3\xa4ikk\xc3\xb6nen pa le nekaj sekund pred njim. Toda Renault je bil podobno hiter na ravnini kot Ferrari in Schumacher ga ni mogel prehiteti tako lahko kot nekatere druge dirka\xc4\x8de. V 57. krogu je ponovno nenadoma upo\xc4\x8dasnil v 9. ovinku, kar bi lahko kazalo na to, da te\xc5\xbeave iz kvalifikacij niso popolnoma odpravljene, toda kmalu je bil spet tik za Fisichello. V zanimivem boju je Fisichelli uspelo zadr\xc5\xbeevati Schumacherja, toda v 62. krogu je Rimljan prepozno zaviral pred prvim ovinkom in Ferrari ga je prehitel po notranji strani. Renault je odneslo na travo, toda uspelo se mu je vrniti za stezo tik pred Barrichellom. Krogi, ko je Schumacher obti\xc4\x8dal za Fisichello so se izkazali kot odlo\xc4\x8dilni za rezultat dirke, saj bi teh nekaj sekund lahko pomenilo veliko v zadnjih krogih.\n_START_SECTION_\nM. Schumacher vs. R\xc3\xa4ikk\xc3\xb6nen\n_START_PARAGRAPH_\nSchumacher se je takoj pribli\xc5\xbeal \xc4\x8detrto uvr\xc5\xa1\xc4\x8denemu R\xc3\xa4ikk\xc3\xb6nenu, ki je nekoliko zaostal za Buttnom in Alonsom. V 64. krogu je bilo dirke za Nicka Heidfelda konec zaradi okvare zadnjega vzmetenja na njegovem BMWju. To je povzro\xc4\x8dilo rumene zastave ravno pred prvim ovinkom, tako da Schumacher ni mogel napasti R\xc3\xa4ikk\xc3\xb6nena. Toda ta je v 10. ovinku storil majhno napako in Schumacher je uspel zapeljati ob bok McLarnu. Kljub temu, da je bil na zunanji strani naslednjega ovinka in je moral popustiti, je bil \xc5\xa1tiri kroge pred koncem takoj pripravljen za naslednji napad, toda R\xc3\xa4ikk\xc3\xb6nen je dobro branil notranjo linijo v prvi ovinek. Krog kasneje je bil Schumacher \xc5\xa1e bli\xc5\xbeje, R\xc3\xa4ikk\xc3\xb6nen je spet branil notranjo linijo, toda Schumacherju je uspelo zapeljati Fincu ob bok, kljub temu da je bilo med zidom in McLarnom malo prostora. V prvi ovinek sta zapeljala skupaj, toda R\xc3\xa4ikk\xc3\xb6nen je moral pred drugim ovinkom popustiti, saj je bil na umazani strani steze. Schumacher je tako ugnal tudi svojega naslednika pri Ferrariju.\n_START_SECTION_\nZaklju\xc4\x8dek\n_START_PARAGRAPH_\nZ le tremi krogi do konca je Schumacher za\xc4\x8del loviti Alonsa in Buttna, v predzadnjem krogu je postavil najhitrej\xc5\xa1i krog (1:12.1), toda ni se mu uspelo povsem pribli\xc5\xbeati Angle\xc5\xbeu. Alonso je z drugim mestom osvojil naslov, prav tako tudi Renault, Massa pa je zmagal in postal prvi Brazilski zmagovalec v S\xc3\xa3o Paulu po letu 1993, ko je podobno uspelo Ayrtonu Senni.'